KIRJALLINEN KYSYMYS E-0198/03 esittäjä(t): Margot Keßler (PSE) neuvostolle. Länsi-Sahara — Euroopan parlamentin ad hoc -valtuuskunnan vierailu — ihmisoikeudet.



Virallinen lehti nro 222 E , 18/09/2003 s. 0161 - 0162



KIRJALLINEN KYSYMYS E-0198/03 esittäjä(t): Margot Keßler (PSE) neuvostolle (3. helmikuuta 2003) Aihe: Länsi-Sahara Euroopan parlamentin ad hoc -valtuuskunnan vierailu ihmisoikeudet Länsi-Saharan olosuhteita tutkiva Euroopan parlamentin ad hoc -valtuuskunta vieraili tämän ei-itsehallinnollisen alueen pääkaupungissa Laayounessa 12. maaliskuuta 2002. Tapaaminen kansalaisyhteiskunnan edustajien kanssa, mukaan lukien Saharawin (Saharawin arabidemokraattisen tasavallan) ihmisoikeusaktivistit, pidettiin Laayoune Parador -hotellissa. Tapaamista oli pyytänyt valtuuskunta, joka otti esille kysymyksen kansalaisyhteiskunnan jäsenten turvallisuudesta. Valtuuskunnan puheenjohtaja EP:n jäsen Catherine Lalumière lupasi antaa kaikki mahdolliset takuut siitä, että osallistujat eivät joutuisi Marokon viranomaisten sortotoimien kohteiksi tämän tapaamisen jälkeen. Siitä huolimatta miehityshallintoa edustavat Marokon viranomaiset asettivat syytteeseen paikallisen ihmisoikeusjärjestön Totuuden ja oikeuden foorumi: Saharan osasto puheenjohtajan ja suuren joukon sen jäseniä, jotka osallistuivat tapaamiseen EP:n jäsenten kanssa. Tapaamiseen osallistuneet Saharawin edustajat olivat mainitun ihmisoikeusjärjestön puheenjohtaja Moutik Lassousine, Eddymaoui Abdessalem, Ennassiri Ahmed, Elmoussaoui Edkhil ja Mohamed Elmoutaouikil. Moutik Lahoussine erotettiin toimestaan (Sepomer Sahara SARL -yhtiön palveluksesta) koska hän oli osallistunut tapaamiseen Euroopan parlamentin ad hoc -valtuuskunnan kanssa. Tapaamisessa Saharawia edustaneita on pidätetty useissa yhteyksissä ja heitä on vainottu poliittista syistä. Useat ihmisoikeusjärjestö Totuuden ja oikeuden foorumi: Saharan osasto jäsenet ja monet saharalaiset ihmisoikeusaktivistit ovat tätä kirjoitettaessa sortotoimien kohteina. Mihin toimiin neuvosto on ryhtynyt näitä ihmisoikeusloukkauksia vastaan? Koska Marokon kuningaskunta on Länsi-Saharaa miehittävä valtio, mihin diplomaattisiin toimiin neuvosto on ryhtynyt tässä suhteessa parantaakseen edellä mainittujen ad hoc -valtuuskunnan tavanneiden henkilöiden tilannetta? Mihin toimiin neuvosto voi ryhtyä ennen kuin Euroopan parlamentti lähettää seuraavat valtuuskuntansa tälle ei-itsehallinnolliselle alueelle? Vastaus (13. toukokuuta 2003) Neuvosto panee merkille arvoisan parlamentin jäsenen esittämät tiedot. Neuvosto seuraa tarkoin Länsi-Saharan kysymystä. Se antaa täyden tukensa Yhdistyneiden Kansakuntien ja erityisesti YK:n pääsihteerin henkilökohtaisen edustajan James Bakerin ponnisteluille kestävän ratkaisun löytämiseksi tähän kysymykseen kansainvälistä oikeutta, ihmisoikeuksia ja demokratiaa kunnioittaen. James Baker vieraili alueella tammikuussa esitelläkseen osapuolille ehdotuksen poliittisen ratkaisun aikaansaamiseksi konfliktiin. YK:n turvallisuusneuvosto päätti tammikuussa jatkaa YK:n Länsi-Saharan kansanäänestystä valvomaan asetettujen rauhanturvajoukkojen, Minurson, toimeksiantoa 31. maaliskuuta 2003 saakka, jotta osapuolilla olisi kylliksi aikaa tarkastella ehdotusta rakentavassa hengessä. Demokratian periaatteiden ja ihmisoikeuksien kunnioittaminen on olennainen tekijä Euroopan unionin ja kolmansien maiden välisessä assosiaatiossa. Nämä kysymykset otetaankin säännöllisesti esiin kokouksissa, joissa EU käy poliittista vuoropuhelua kyseisten maiden kanssa, erityisesti assosiaatiosopimusten yhteydessä. Marokon kanssa viimeksi 24. helmikuuta 2003 pidetyn assosiaationeuvoston yhteydessä neuvosto painotti jälleen kerran, että kansalaisoikeuksia ja ihmisoikeuksia on kunnioitettava täysin Länsi-Saharassa. EU kiinnittää erityistä huomiota tämän konfliktin inhimilliseen ulottuvuuteen. EU:n kanta on aina ollut, että humanitaarisiin toimiin ryhdytään viipymättä osapuolten välisen luottamuksen palauttamiseksi. Tämän vuoden helmikuun 24. päivänä pidetyssä kokouksessa Marokko vakuutti EU:lle olevansa valmis neuvottelemaan poliittisesta ratkaisusta, erityisesti Algerian kanssa, ja ilmaisi haluavansa saada tämän 30 vuotta kestäneen kiistan päätökseen. Euroopan unioni esitti toivomuksen, että tämä lähentyminen edistäisi Länsi-Saharan kysymyksen ratkaisemista lopullisesti ja hyödyttäisi koko Maghrebin alueen kansoja ja edistäisi alueellista yhdentymistä. Neuvosto viittaa myös Marianne Erikssonin esittämään kysymykseen P-2254/02 antamaansa vastaukseen. Viimeisen kysymyksen osalta neuvostolla ei ole toimivaltaa.